แรงขายก่อนหยุด “สงกรานต์” กด SET ปิดลบ 4 จุด สัปดาห์หน้าจับตางบ “แบงก์”
SET ปิดวันนี้ลดลง 4.43 จุด จากแรงขายลดความเสี่ยงก่อนหยุดยาว แนวโน้มสัปดาห์ฟื้นตัวจากคาดตัวเลขเงินเฟ้อสหรัฐน่าจะออกมาตามคาด ให้แนวต้านไว้ที่ 1,620 จุด และแนวรับ 1,580 จุด
SET ปิดวันนี้ลดลง 4.43 จุด จากแรงขายลดความเสี่ยงก่อนหยุดยาว แนวโน้มสัปดาห์ฟื้นตัวจากคาดตัวเลขเงินเฟ้อสหรัฐน่าจะออกมาตามคาด ให้แนวต้านไว้ที่ 1,620 จุด และแนวรับ 1,580 จุด
12 เม.ย. 2566

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ตลาดหุ้นไทยวันนี้ปรับตัวลง รับแรงขายลดความเสี่ยงก่อนหยุดยาววันพฤหัสบดีและศุกร์นี้ เนื่องในเทศกาลวันสงกรานต์ของไทย โดยเฉพาะแรงขายทำกำไรในหุ้น DELTA และยังมีปัจจัยกดดันจากกองทุนการเงินระหว่างประเทศ (IMF) ปรับลดคาดการณ์เศรษฐกิจโลก
โดยคาดว่าการขยายตัวของเศรษฐกิจโลกในปี 66 และ 67 จะอยู่ที่ระดับ 2.8% และ 3% ตามลำดับ ซึ่งต่ำกว่าตัวเลขคาดการณ์ในเดือนม.ค.ที่ระดับ 2.9% และ 3.1% อีกทั้งได้รับ Sentiment เชิงลบจากตลาดหุ้นฮ่องกงที่ปรับตัวลงด้วย
ส่วนแนวโน้มสัปดาห์หน้า คาดตลาดฯมีโอกาสฟื้นขึ้นได้ เนื่องจากคาดว่าตัวเลขเงินเฟ้อสหรัฐที่จะเปิดเผยออกมาในคืนวันนี้ น่าจะเป็นไปตามที่ตลาดไว้ที่ 5.1% หรือต่ำกว่าคาดเล็กน้อย ซึ่งหากสังเกตุราคาทองคำวันนี้ก็ปรับตัวขึ้นมาโดดเด่น และดาวโจนส์เมื่อวานนี้ก็อยู่ในแดนบวกได้ บ่งบอกถึงนักลงทุนไม่ได้กังวลต่อตัวเลขในคืนนี้มากนัก
ทั้งนี้ในสัปดาห์หน้าจะเริ่มเข้าสู่ช่วงประกาศผลประกอบการไตรมาส 1/66 ของบริษัทจดทะเบียนไทย นำโดยกลุ่มธนาคารพาณิชย์ ซึ่งบล.พาย คาดการณ์ว่ากำไรหุ้นกลุ่มธนาคารพาณย์ก็น่าจะเติบโตได้ราว 30% QoQ ขณะที่ผลงานหุ้นกลุ่มอื่นๆ อย่าง ค้าปลีก ก็น่าจะปรับตัวดีขึ้น จากการบริโภคฟื้นตัวและการเปิดประเทศ นอกจากนี้ยังเป็นช่วงโค้งสุดท้ายของการเลือกตั้ง คาดว่าจะมีเม็ดเงินไหลเข้าสู่ระบบเศรษฐกิจมากขึ้น หนุนดัชนีฯ ให้ปรับตัวขึ้นทะลุ 1,600 จุด ให้แนวต้านไว้ที่ 1,620 จุด และแนวรับ 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,576.60 ล้านบาท ปิดที่ 136.00 บาท เพิ่มขึ้น 1.00 บาท
PTTEP มูลค่าการซื้อขาย 2,212.07 ล้านบาท ปิดที่ 162.00 บาท เพิ่มขึ้น 2.50 บาท
SCB มูลค่าการซื้อขาย 2,096.46 ล้านบาท ปิดที่ 105.50 บาท ลดลง 0.50 บาท
BDMS มูลค่าการซื้อขาย 1,982.40 ล้านบาท ปิดที่ 29.50 บาท ลดลง 1.00 บาท
BANPU มูลค่าการซื้อขาย 1,709.44 ล้านบาท ปิดที่ 9.95 บาท ลดลง 0.05 บาท